舒頔
七佛庵三十韵
春色如多情，阴云贷游瞩。
登临不惮劳，?孛踤转山谷。
石磴危欲欹，梯身进恐覆。
松风响箫笙，花露滴巾幅。
凿凿石齿连，盘盘山脊伏。
初疑路不通，似觉地可缩。
小憩林木深，大观天地育。
旷胸凌八荒，举手决四渎。
岁暮历险艰，时危事幽独。
情深山水佳，兴遣杖屦复。
七佛庵先登，一人泉可掬。
誓将寂灭心，受此清净福。
尘世徒喧啾，山门远荣辱。
艰难慨诸僧，落木栖老屋。
江水清入怀，淮山翠凝目。
花阴覆层檐，鸟语隔幽竹。
稽首幡幢翻，升阶路径熟。
禅心絮沾泥，世味蜡煮粥。
军政期严明，民风慕清穆。
既兴杨朱悲，复动贾生哭。
再上讲经台，仍抠御风服。
凭高气层层，眺远山矗矗。
石眼松络根，崖腰树飞瀑。
一泓照须眉，两地映兰菊。
骨蜕超尘寰，性空问机轴。
无心云自飞，得趣景何倏。
绿树啼白猿，青莎卧黄犊。
川原豁而开，麻麦蔚以蓼。
游辰风日和，行径花草馥。
冥冥鹤归来，长笑下山麓。